Thomas Bryant (krepšininkas)
Tomas Džermeinas Brajantas (angl. Thomas Jermaine Bryant, g. 1997 m. liepos 31 d.) – JAV krepšininkas, žaidžiantis NBA lygoje besivaržančioje Majamio „Heat“ komandoje. Jutos „Jazz“ pasirinko Brajantą 42-uoju šaukimu 2017 m. NBA naujokų biržoje. Vėliau jis kartu su 30-uoju šaukimu Josh Hart buvo iškeistas į Los Andželo „Lakers“ mainais į „Lakers“ 28-ąjį šaukimą Tony Bradley. 2018 m. liepos 2 d. Brajantas prisijungė prie Vašingtono „Wizards“ ekipos. 2022 m. liepos 6 d. sugrįžo į Los Andželo „Lakers“. 2023 m. vasario 9 d. krepšininkas išmainytas į Denverio „Nuggets“ keturių komandų mainuose, kuriuose dalyvavo Los Andželo „Clippers“ ir Orlando „Magic“. 2023 m. liepos 2 d. Brajantas pasirašė 2 metų 5,4 mln. dolerių vertės sutartį su Majamio „Heat“.